**Изх. № 55-00-21**

***София, 20 март 2018 г.***

Министерството на външните работи на Република България поднася своите почитания на Дипломатическите мисии, акредитирани в Република България и има честта да предостави следната информация относно установената практика при провеждането на избори и откриване на избирателни секции от чужди държави на своя територия:

Провеждането на избори в друга държава е суверенен акт върху чужда държавна територия, който не е предвиден във Виенската конвенция за дипломатическите отношения и Виенската конвенция за консулските отношения. Поради това обстоятелство следва да се изиска предварително съгласието на приемащата държава.

Съгласно действащата процедура по провеждане на избори на чужда държава на територията на Република България, Дипломатическото представителство, което планира да открие избирателна секция в сградата на Мисията, е необходимо предварително да се обърне с вербална нота към Министерството на външните работи, с молба за разрешение за откриване на избирателна секция на територията на нашата страна. В нотата трябва да бъде посочена следната информация:

* датa, на която ще се провеждат изборите в Дипломатическото представителство и наличието на втора дата, ако се предвижда и евентуален втори тур;
* начало и край на изборния ден/дни;
* точен адрес на избирателната секция.

Препоръчително е да се информира за приблизителния брой на очакваните избиратели.

Отчитайки принципа на реципрочност, Министерството на външните работи информира съответното Посолство относно съгласие/несъгласие за откриване на избирателна секция на територията на Мисията. При наличие на съгласие мероприятието се съгласува с компетентните институции, с цел предприемане на съответните мерки за обезпечаване сигурността и обществения ред по време на изборния ден.

. / .

**ДО**

**ДИПЛОМАТИЧЕСКИТЕ МИСИИ,**

**АКРЕДИТИРАНИ В РЕПУБЛИКА БЪЛГАРИЯ**

**СОФИЯ**

Министерството на външните работи любезно напомня, че основна информация по горния въпрос е публикувана в Протоколния справочник на официалния сайт на Министерството на външните работи на български и английски език.

Министерството на външните работи на Република България се ползва от случая да поднови на Дипломатическите мисии, акредитирани в Република България, уверенията в отличната си към тях почит.